
Text rozhodnutia
Súd: Krajský súd Trenčín Spisová značka: 15Sd/131/2016 Identifikačné číslo súdneho spisu: 3016200531 Dátum vydania rozhodnutia: 26. 10. 2016 Meno a priezvisko sudcu, VSÚ: JUDr. Elena Zaťková ECLI: ECLI:SK:KSTN:2016:3016200531.2 Uznesenie Krajský súd v Trenčíne v právnej veci navrhovateľky: T. K., bytom N. XXX/XX, XXX XX E., proti odporkyni: Sociálna poisťovňa, ústredie Bratislava, Ul. 29. augusta č. 8-10, 813 63 Bratislava, na návrh navrhovateľky o preskúmanie zákonnosti rozhodnutia č. XXX XXX XXXX X zo dňa 8. apríla 2016 o vdovský dôchodok, takto r o z h o d o l : Krajský súd konanie o preskúmanie rozhodnutia odporkyne č. XXX XXX XXXX X zo dňa 8. apríla 2016 z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Tunajšiemu súdu bol dňa 4. júla 2016 doručený opravný prostriedok navrhovateľky, ktorým žiadala o preskúmanie zákonnosti rozhodnutia č. XXX XXX XXXX X zo dňa 8. apríla 2016, ktorým jej odporkyňa priznala vdovský dôchodok podľa § 293dm ods. 1 a § 82 zákona č. 461/2003 Z.z. o sociálnom poistení v znení neskorších predpisov od 1. januára 2016 v sume 143,60 Eur mesačne, ktorý v súlade s § 81 ods. 2 od 1. januára 2016 patrí v sume 71,80 EUR mesačne. Navrhovateľka namietala, že jej nebohý manžel nebol ku dňu smrti poberateľom invalidného dôchodku, zomrel v dôsledku pracovného úrazu a nie je jasné, či bola táto skutočnosť v rozhodnutí odporkyne zohľadnená. Písomným podaním zo dňa 20. júna 2016 odporkyňa oznámila navrhovateľke, že v predmetnom rozhodnutí došlo k chybe v písaní, pričom v odôvodnení rozhodnutia malo byť správne uvedené, že manžel navrhovateľky ku dňu smrti splnil podmienky nároku na invalidný dôchodok. Následne odporkyňa vydala rozhodnutie č. XXX XXX XXXX X - I. zo dňa 9. septembra 2016, ktorým bolo napadnuté rozhodnutie zrušené. Súčasne bolo vydané nové rozhodnutie č. XXX XXX XXXX X - II. z 9. septembra 2016, ktorým bol navrhovateľke priznaný vdovský dôchodok podľa § 293dm a § 82 zákona v sume 77,10 EUR mesačne so zohľadnením pracovného úrazu zomretého manžela. Písomným podaním zo dňa 11. októbra 2016 navrhovateľka uviedla, že svoj návrh na preskúmanie rozhodnutia odporkyne berie späť v celom rozsahu a žiada konanie zastaviť, nakoľko jej opravnému prostriedku bolo vyhovené. Podľa ustanovenia § 492 ods. 1 zákona č. 162/2015 Z.z. Správny súdny poriadok, účinný od 1. júla 2016, konania podľa tretej hlavy piatej časti Občianskeho súdneho poriadku (ďalej len „O.s.p.“) začaté predo dňom nadobudnutia účinnosti tohto zákona sa dokončia podľa doterajších predpisov. Podľa § 96 ods. 1 Občianskeho súdneho poriadku (ďalej len O.s.p.) navrhovateľ môže vziať za konania späť návrh na jeho začatie, a to sčasti, alebo celkom. Ak je návrh vzatý späť celkom, súd konanie zastaví. Podľa § 250l ods.2 O.s.p. pokiaľ v piatej časti O.s.p. o rozhodovaní o opravných prostriedkoch proti rozhodnutiam správnych orgánov nie je ustanovené inak, použije sa primerane ustanovenie druhej hlavy s výnimkou § 250a. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Vzhľadom k späťvzatiu návrhu navrhovateľky na preskúmanie napadnutého rozhodnutia súd s poukazom na ustanovenie § 96 ods.1 a § 250h ods.2 O.s.p. konanie zastavil. O trovách konania súd rozhodol v zmysle § 146 ods. 1 písm. c/ O.s.p. a § 246c O.s.p., v zmysle ktorého žiaden z účastníkov nemá právo na náhradu trov konania podľa jeho výsledku, ak konanie bolo zastavené. Poučenie: Proti tomuto uzneseniu možno podať odvolanie do 15 dní odo dňa jeho doručenia na Najvyšší súd Slovenskej republiky prostredníctvom Krajského súdu v Trenčíne písomne, v dvoch vyhotoveniach. Podľa § 42 ods.3 a § 205 ods.1 O.s.p. odvolanie musí mať tieto náležitosti: ktorému súdu je určené, kto ho robí, ktorej veci sa týka a čo sleduje, musí byť podpísané a datované s uvedením dátumu vyhotovenia odvolania, proti ktorému rozhodnutiu súdu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

